Polisie 'soek' samekomste in gebied
Friday, 14 August 2020 09:44
Rosemary Hill-landgoed op Mooiplaats moes op Saterdag 18 Julie by die Boschkopse polisie hoor dat hulle tydelik gesluit word omdat hulle nie aan afsonderingsregulasies voldoen nie. Die polisie het hulle die Maandag laat weet dat die sluiting 'n "fout" was en dat hulle weer kan oopmaak.
Landgoed-eienaar, Thomas Franken, het die Saterdagmiddag 'n video op Rosemary Hill se Facebookblad gesit waarin hy vertel dat die polisie daardie oggend onverwags opgedaag het en hom gedwing het om sy bedrywighede te staak, anders sou hulle hom summier in hegtenis neem.
Staproetes by Rosemary Hill
Polisiebeamptes het glo die hoofingang dopgehou en die voertuie wat inry, gemonitor en besluit dat daar 'n samekoms van meer as 50 mense is. Thomas is nie kans gegun om te verduidelik dat daar verskillende ondernemings en aktiwiteite op die landgoed is en dat elk sy eie gesondheidsprotokol het nie. So is die koffiewinkel heeltemal apart van die staproetes en fietsryroetes.
Met die hulp van 'n advokaat het Thomas 'n formele plan opgestel en daar is intussen tot 'n vergelyk met die polisie gekom. Die Maandag het 'n kaptein van die polisiestasie vir Thomas gebel en het gesê dat bedrywighede hervat kan word.
Thomas het gesê dat hulle die bestaande gesondheidsprotokol nog strenger maak, besprekings by die koffiewinkel en staproetes oorweeg, en dat hulle daaraan dink om die verkeer so te reguleer dat daar nie te veel voertuie by die hoofingang ingaan en parkeer nie.